CELEX: 32017R0180
Language: el
Date: 2016-10-24 00:00:00
Title: Κατ' εξουσιοδότηση κανονισμός (ΕΕ) 2017/180 της Επιτροπής, της 24ης Οκτωβρίου 2016, που συμπληρώνει την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά κανονιστικά τεχνικά πρότυπα για τα πρότυπα εκτίμησης χαρτοφυλακίων συγκριτικής αξιολόγησης και τις διαδικασίες ανταλλαγής των συναφών εκτιμήσεων (Κείμενο που παρουσιάζει ενδιαφέρον για τον ΕΟΧ )

3.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 29/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/180 ΤΗΣ ΕΠΙΤΡΟΠΉΣ
   της 24ης Οκτωβρίου 2016
   που συμπληρώνει την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά κανονιστικά τεχνικά πρότυπα για τα πρότυπα εκτίμησης χαρτοφυλακίων συγκριτικής αξιολόγησης και τις διαδικασίες ανταλλαγής των συναφών εκτιμήσεων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (1), και ιδίως το άρθρο 78 παράγραφος 7 τρίτο εδάφιο,
   Εκτιμώντας τα ακόλουθα:
   
               (1)
            
            
               Είναι αναγκαίο να καθιερωθούν πρότυπα για την εκτίμηση, από τις αρμόδιες αρχές, των εσωτερικών προσεγγίσεων που υιοθετούνται από τα ιδρύματα ως προς τον υπολογισμό των απαιτήσεων ιδίων κεφαλαίων, καθώς και λεπτομερείς κανόνες αναφορικά με τις διαδικασίες ανταλλαγής των εκτιμήσεων αυτών μεταξύ των αρμόδιων αρχών που είναι εξουσιοδοτημένες να παρακολουθούν το εύρος των σταθμισμένων ως προς τον κίνδυνο ποσών ανοιγμάτων ή των απαιτήσεων ιδίων κεφαλαίων από τα ιδρύματα που δύνανται να χρησιμοποιούν εσωτερικές προσεγγίσεις για τον υπολογισμό των εν λόγω ποσών ή απαιτήσεων ιδίων κεφαλαίων.
            
         
               (2)
            
            
               Η εκτίμηση της ποιότητας των εξελιγμένων προσεγγίσεων των ιδρυμάτων επιτρέπει τη σύγκριση των εσωτερικών προσεγγίσεων σε επίπεδο Ένωσης, με την οποία η Ευρωπαϊκή Αρχή Τραπεζών (ΕΑΤ) βοηθά τις αρμόδιες αρχές στην εκτίμησή τους για ενδεχόμενη υποεκτίμηση των απαιτήσεων ιδίων κεφαλαίων. Οι κανόνες σχετικά με τις διαδικασίες για την ανταλλαγή εκτιμήσεων θα πρέπει να περιλαμβάνουν κατάλληλες διατάξεις ως προς τη χρονική στιγμή της ανταλλαγής των εκτιμήσεων με τις σχετικές αρμόδιες αρχές και την ΕΑΤ.
            
         
               (3)
            
            
               Οι αρμόδιες αρχές που είναι υπεύθυνες για την εποπτεία ιδρυμάτων που ανήκουν σε όμιλο υποκείμενο σε ενοποιημένη εποπτεία, έχουν έννομο συμφέρον να ελέγχουν την ποιότητα των εσωτερικών προσεγγίσεων που χρησιμοποιούν τα εν λόγω ιδρύματα, καθώς συμβάλλουν, καταρχάς, στην κοινή απόφαση για την έγκριση των εσωτερικών προσεγγίσεων, σύμφωνα με το άρθρο 20 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2). Οι κανόνες σχετικά με τις διαδικασίες για την ανταλλαγή των εκτιμήσεων που πραγματοποιούνται σύμφωνα με το άρθρο 78 παράγραφος 3 της οδηγίας 2013/36/ΕΕ θα πρέπει επίσης να καθορίζουν τον τρόπο με τον οποίο εφαρμόζονται, στο ειδικό πλαίσιο της διαδικασίας συγκριτικής ανάλυσης, οι γενικές υποχρεώσεις συνεργασίας και ανταλλαγής πληροφοριών στο πλαίσιο σωμάτων εποπτών.
            
         
               (4)
            
            
               Προκειμένου να εξασφαλιστεί ότι οι εκτιμήσεις που έχουν πραγματοποιηθεί σύμφωνα με το άρθρο 78 παράγραφος 3 της οδηγίας 2013/36/ΕΕ ανταλλάσσονται κατά τρόπο αποτελεσματικό και εφικτό, οι αρμόδιες αρχές θα πρέπει να γνωστοποιούν τις εκτιμήσεις ή απόψεις τους σχετικά με το επίπεδο της πιθανής υποεκτίμησης των απαιτήσεων ιδίων κεφαλαίων που απορρέει από τις εσωτερικές προσεγγίσεις που χρησιμοποιούνται από τα ιδρύματα, καθώς και το σκεπτικό των συμπερασμάτων της εκτίμησης των αρμόδιων αρχών. Επιπλέον, οι πραγματικές ή προβλεπόμενες διορθωτικές ενέργειες των αρμόδιων αρχών, σύμφωνα με το άρθρο 78 παράγραφος 4 της εν λόγω οδηγίας, είναι επίσης συναφείς για όλες τις άλλες αρμόδιες αρχές που είναι υπεύθυνες για την εποπτεία ιδρυμάτων που ανήκουν σε όμιλο υποκείμενο σε ενοποιημένη εποπτεία, καθώς έχουν έννομο συμφέρον να διασφαλίζουν τη συνεχή ποιότητα μιας εσωτερικής προσέγγισης που χρησιμοποιείται από τα ιδρύματα αυτά. Συν τοις άλλοις, οι πραγματικές ή προβλεπόμενες διορθωτικές ενέργειες των αρμόδιων αρχών θα πρέπει επίσης να γνωστοποιούνται στην ΕΑΤ, σύμφωνα με το άρθρο 107 παράγραφος 1 της εν λόγω οδηγίας, διότι είναι αναγκαίες για την εκτέλεση των καθηκόντων της ΕΑΤ.
            
         
               (5)
            
            
               Η έκθεση την οποία καταρτίζει η ΕΑΤ, για να συνδράμει τις αρμόδιες αρχές στην εκτίμηση της ποιότητας των εσωτερικών προσεγγίσεων, αποτελεί τον ακρογωνιαίο λίθο της διαδικασίας συγκριτικής ανάλυσης, δεδομένου ότι η εν λόγω έκθεση περιέχει τα αποτελέσματα της σύγκρισης των σχετικών ιδρυμάτων με τα ομόλογά τους σε επίπεδο Ένωσης. Ως εκ τούτου, οι πληροφορίες που περιέχονται στην έκθεση της ΕΑΤ θα πρέπει να αποτελούν τη βάση επί της οποίας οι αρμόδιες αρχές αποφασίζουν ποιες επιχειρήσεις και χαρτοφυλάκια θα πρέπει να εκτιμώνται με «ιδιαίτερη προσοχή», όπως απαιτείται βάσει του άρθρου 78 παράγραφος 3 πρώτο εδάφιο της οδηγίας 2013/36/ΕΕ.
            
         
               (6)
            
            
               Τα αποτελέσματα της εκτίμησης της ποιότητας των εσωτερικών προσεγγίσεων εξαρτώνται από την ποιότητα των δεδομένων που υποβάλλονται από τα σχετικά ιδρύματα δυνάμει του εκτελεστικού κανονισμού (ΕΕ) 2016/2070 (3), τα οποία θα πρέπει επίσης να είναι συνεκτικά και συγκρίσιμα. Ως εκ τούτου, οι αρμόδιες αρχές θα πρέπει να υποχρεούνται να επιβεβαιώνουν την ορθή εφαρμογή του εν λόγω εκτελεστικού κανονισμού από τα ιδρύματα, ιδίως όσον αφορά την εφαρμογή της επιλογής που διαθέτουν τα ιδρύματα να απέχουν από την υποχρέωση υποβολής στοιχείων για ορισμένα επιμέρους χαρτοφυλάκια.
            
         
               (7)
            
            
               Σε περίπτωση που οι αρμόδιες αρχές προβαίνουν σε υπολογισμό των δεικτών αναφοράς με βάση την τυποποιημένη προσέγγιση, θα πρέπει, για λόγους επιμέλειας, να πραγματοποιείται μια προσαρμογή στις απαιτήσεις ιδίων κεφαλαίων για τον πιστωτικό κίνδυνο, που προκύπτουν από την εφαρμογή της τυποποιημένης προσέγγισης. Η προσαρμογή αυτή θα πρέπει να καθορίζεται στο επίπεδο που εφαρμόζεται για τον υπολογισμό του μεταβατικού κατώτατου ορίου της συμφωνίας της Βασιλείας Ι, με βάση το άρθρο 500 του κανονισμού (ΕΕ) αριθ. 575/2013.
            
         
               (8)
            
            
               Τα συγκριτικά κριτήρια με βάση την τυποποιημένη προσέγγιση επί του παρόντος δεν κρίνεται σκόπιμο να υπολογίζονται στην περίπτωση του κινδύνου αγοράς, δεδομένου ότι μπορούν να οδηγήσουν σε στρεβλώσεις. Λόγω των σημαντικών μεθοδολογικών διαφορών στον υπολογισμό των απαιτήσεων ιδίων κεφαλαίων σύμφωνα με τις τυποποιημένες αφενός και τις εσωτερικές αφετέρου προσεγγίσεις, κυρίως λόγω των μεγάλων διαφορών στην ομαδοποίηση ή τη διαφοροποίηση των μεμονωμένων θέσεων, μια σύγκριση μεταξύ των δύο μετρήσεων στο πλαίσιο του κινδύνου αγοράς για τα μικρά χαρτοφυλάκια δεν θα παρείχε έγκυρη ένδειξη της ενδεχόμενης υποεκτίμησης των απαιτήσεων ιδίων κεφαλαίων. Όταν οι υπολογισμοί με βάση την τυποποιημένη προσέγγιση λαμβάνονται υπόψη στην εκτίμηση των μοντέλων πιστωτικού κινδύνου, θα πρέπει να χρησιμεύουν αποκλειστικά ως συγκριτικά κριτήρια για την εκτίμηση, και όχι ως κατώτατα όρια.
            
         
               (9)
            
            
               Κατά την εκτίμηση της συνολικής ποιότητας των εσωτερικών προσεγγίσεων των ιδρυμάτων και του βαθμού μεταβλητότητας που παρατηρήθηκε σε ορισμένες προσεγγίσεις, οι αρμόδιες αρχές δεν θα πρέπει να εστιάζονται μόνο στα αποτελέσματα, αλλά θα πρέπει να στοχεύουν στον προσδιορισμό των βασικών παραμέτρων μεταβλητότητας και στην εξαγωγή συμπερασμάτων ως προς τις διαφορετικές προσεγγίσεις ανάπτυξης μοντέλων. Οι αρμόδιες αρχές θα πρέπει, συνεπώς, να υποχρεούνται να λαμβάνουν υπόψη τα αποτελέσματα των εναλλακτικών υπολογισμών δυνητικής ζημίας (VaR) και δυνητικής ζημίας σε ακραίες συνθήκες (sVaR) με βάση τη χρονοσειρά κερδών και ζημιών.
            
         
               (10)
            
            
               Δεδομένου ότι ο ρόλος των αρμόδιων αρχών στη διερεύνηση και την επιβεβαίωση της ποιότητας των εσωτερικών προσεγγίσεων είναι θεμελιώδους σημασίας, εκτός από τα στοιχεία που υποβάλλονται από τα ιδρύματα σύμφωνα με τον εκτελεστικό κανονισμό (ΕΕ) 2016/2070, οι αρμόδιες αρχές θα πρέπει να χρησιμοποιούν τις εξουσίες έγκρισης και επανεξέτασης των εσωτερικών προσεγγίσεων, που διαθέτουν δυνάμει του κανονισμού (ΕΕ) αριθ. 575/2013, κατά τρόπο προορατικό, ζητώντας περαιτέρω πληροφορίες που θα είναι χρήσιμες στην εν εξελίξει εκτίμηση της ποιότητας των εσωτερικών προσεγγίσεων.
            
         
               (11)
            
            
               Για την εκτίμηση του κινδύνου αγοράς, απαιτείται ήδη η διενέργεια ημερήσιου δοκιμαστικού εκ των υστέρων ελέγχου επί υποθετικών και πραγματικών μεταβολών της αξίας του χαρτοφυλακίου για τις θέσεις ολόκληρου του χαρτοφυλακίου κατά το πέρας της ημέρας, όπως ορίζεται στο άρθρο 366 παράγραφος 3 του κανονισμού (ΕΕ) αριθ. 575/2013. Ο αριθμός των υπερβάσεων πρέπει να κοινοποιείται στις αρμόδιες αρχές και συνήθως χρησιμοποιείται για την εκτίμηση της απόδοσης του μοντέλου και τον καθορισμό πρόσθετων συντελεστών στους κανονιστικούς πολλαπλασιαστές δυνητικής ζημίας (VaR) και δυνητικής ζημίας σε ακραίες συνθήκες (sVaR). Κατά συνέπεια, δεν θα πρέπει να εφαρμοστεί ή να εκτιμηθεί κανένας επιπρόσθετος δοκιμαστικός εκ των υστέρων έλεγχος για τα χαρτοφυλάκια που σχετίζονται με τις εσωτερικές προσεγγίσεις για την εκτίμηση του κινδύνου αγοράς.
            
         
               (12)
            
            
               Το γεγονός ότι τα αποτελέσματα της διαδικασίας συγκριτικής αξιολόγησης για ένα μεμονωμένο χαρτοφυλάκιο είναι μια ακραία τιμή ή προσδιορίζεται στην έκθεση της ΕΑΤ ως αντικείμενο προς εξέταση από τις αρμόδιες αρχές, δεν θα πρέπει να συνεπάγεται απαραίτητα ότι το μοντέλο που χρησιμοποιείται από το ίδρυμα είναι εσφαλμένο ή λανθασμένο. Εν προκειμένω, οι εκτιμήσεις που διενεργούνται από τις αρμόδιες αρχές θα πρέπει να χρησιμοποιούνται ως εργαλείο για την επίτευξη βαθύτερης γνώσης πάνω στα μοντέλα και τις παραδοχές ανάπτυξης μοντέλων που χρησιμοποιούνται από τα ιδρύματα. Επιπλέον, η ανάλυση των πιθανών διαφορών μεταξύ των απαιτήσεων ιδίων κεφαλαίων για πιστωτικό κίνδυνο, όπως δηλώνονται από τα ιδρύματα δυνάμει του εκτελεστικού κανονισμού (ΕΕ) 2016/2070, και των απαιτήσεων ιδίων κεφαλαίων για πιστωτικό κίνδυνο που απορρέουν από τη χρήση ιστορικά παρατηρούμενων παραμέτρων κινδύνου («ιστορικά αποτελέσματα»), θα πρέπει να χρησιμοποιείται από τις αρμόδιες αρχές ως αντιπροσωπευτικός δείκτης σημαντικής και συστηματικής υποεκτίμησης των απαιτήσεων ιδίων κεφαλαίων, αλλά δεν θα πρέπει ποτέ να υποκαθιστά τη δέουσα διαδικασία επικύρωσης της εσωτερικής προσέγγισης.
            
         
               (13)
            
            
               Κατά τη χρήση των αποτελεσμάτων της συγκριτικής αξιολόγησης, οι αρμόδιες αρχές θα πρέπει να εξετάζουν το ενδεχόμενο περιορισμών σε δεδομένα και να το αποτυπώνουν στην εκτίμησή τους, όπως κρίνουν σκόπιμο. Πρόσθετες μετρήσεις βάσει ιστορικών αποτελεσμάτων θα πρέπει να υπολογίζονται από την ΕΑΤ, με βάση τα συλλεχθέντα στοιχεία, και θα συμβάλλουν περαιτέρω στην ανάλυση. Ομοίως, δεδομένου ότι οι απαιτήσεις ιδίων κεφαλαίων που προκύπτουν από τα μοντέλα κινδύνου αγοράς εξαρτώνται από το χαρτοφυλάκιο, και τυχόν συμπεράσματα που εξάγονται στα μη ομαδοποιημένα επίπεδα δεν μπορούν να παρεκβάλλονται άκριτα στα πραγματικά χαρτοφυλάκια που βρίσκονται στην κατοχή των ιδρυμάτων, τυχόν προκαταρκτικά συμπεράσματα που βασίζονται αποκλειστικά στα συνολικά επίπεδα κεφαλαίου που απορρέουν από τα ομαδοποιημένα χαρτοφυλάκια θα πρέπει να εξετάζονται με τη δέουσα προσοχή. Κατά την εκτίμηση των εξαχθέντων αποτελεσμάτων, οι αρμόδιες αρχές θα πρέπει να λαμβάνουν υπόψη ότι ακόμη και τα ομαδοποιημένα χαρτοφυλάκια που περιλαμβάνουν τον μεγαλύτερο αριθμό μέσων εξακολουθούν να είναι πολύ διαφορετικά από ένα πραγματικό χαρτοφυλάκιο σε όρους μεγέθους και δομής. Επιπλέον, δεδομένου ότι τα περισσότερα ιδρύματα δεν θα είναι σε θέση να αναπτύξουν μοντέλα για όλα τα μη ομαδοποιημένα χαρτοφυλάκια, τα αποτελέσματα ενδέχεται να μην είναι συγκρίσιμα σε όλες τις περιπτώσεις. Ακόμη, θα πρέπει να λαμβάνεται υπόψη το γεγονός ότι τα δεδομένα δεν θα αντικατοπτρίζουν όλα τα μέτρα σχετικά με τα ίδια κεφάλαια, όπως οι περιορισμοί στα οφέλη από τη διαφοροποίηση ή οι κεφαλαιακές προσαυξήσεις επί ιδίων κεφαλαίων, που εισάγονται για την αντιμετώπιση γνωστών προβλημάτων στην ανάπτυξη μοντέλων ή ελλείψεων παραγόντων κινδύνου.
            
         
               (14)
            
            
               Ο παρών κανονισμός βασίζεται στα σχέδια κανονιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
            
         
               (15)
            
            
               Η Ευρωπαϊκή Αρχή Τραπεζών διεξήγαγε ανοικτές δημόσιες διαβουλεύσεις όσον αφορά τα σχέδια κανονιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού κόστους/οφέλους και ζήτησε τη γνώμη της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Διαδικασίες για την ανταλλαγή εκτιμήσεων
   1.   Οι αρμόδιες αρχές που διενεργούν ετήσιες εκτιμήσεις όσον αφορά την ποιότητα των εσωτερικών προσεγγίσεων των ιδρυμάτων, σύμφωνα με το άρθρο 78 παράγραφος 3 της οδηγίας 2013/36/ΕΕ, ανταλλάσσουν αυτές τις εκτιμήσεις με όλες τις άλλες σχετικές αρμόδιες αρχές και την Ευρωπαϊκή Αρχή Τραπεζών (ΕΑΤ), εντός τριών μηνών από την κυκλοφορία της έκθεσης που καταρτίζεται από την ΕΑΤ, όπως αναφέρεται στο άρθρο 78 παράγραφος 3 δεύτερο εδάφιο της εν λόγω οδηγίας.
   2.   Μετά την παραλαβή των εκτιμήσεων που αναφέρονται στην παράγραφο 1, η ΕΑΤ τις κοινοποιεί στις σχετικές αρμόδιες αρχές που είναι υπεύθυνες για την εποπτεία των ιδρυμάτων που ανήκουν σε όμιλο υποκείμενο σε ενοποιημένη εποπτεία, εφόσον οι αρμόδιες αρχές που διενήργησαν τις εν λόγω εκτιμήσεις δεν το έχουν ήδη πράξει.
   Άρθρο 2
   Διαδικασίες για την ανταλλαγή πληροφοριών με άλλες αρμόδιες αρχές και την ΕΑΤ
   Κατά την ανταλλαγή εκτιμήσεων που πραγματοποιήθηκαν σύμφωνα με το άρθρο 78 παράγραφος 3 της οδηγίας 2013/36/ΕΕ, οι αρμόδιες αρχές παρέχουν τις ακόλουθες πληροφορίες:
   
               α)
            
            
               τα συμπεράσματα και το σκεπτικό της εκτίμησής τους, με βάση την εφαρμογή των προτύπων εκτίμησης που αναφέρονται στα άρθρα 3 έως 11·
            
         
               β)
            
            
               τις απόψεις τους σχετικά με το επίπεδο της πιθανής υποεκτίμησης των απαιτήσεων ιδίων κεφαλαίων που απορρέει από τις εσωτερικές προσεγγίσεις που χρησιμοποιούνται από τα ιδρύματα.
            
         Άρθρο 3
   Επισκόπηση
   1.   Κατά τη διενέργεια της εκτίμησης που αναφέρεται άρθρο 78 παράγραφος 3 πρώτο εδάφιο της οδηγίας 2013/36/ΕΕ, οι αρμόδιες αρχές προσδιορίζουν τις εσωτερικές προσεγγίσεις που χρήζουν ειδικής εκτίμησης κατά τρόπο ανάλογο προς τη φύση, την κλίμακα και την πολυπλοκότητα των εγγενών κινδύνων του επιχειρηματικού μοντέλου, καθώς και τη συνάφεια των χαρτοφυλακίων που περιλαμβάνονται στον εκτελεστικό κανονισμό (ΕΕ) 2016/2070 για το ίδρυμα σε σχέση με το προφίλ κινδύνου του ιδρύματος. Οι αρμόδιες αρχές λαμβάνουν επίσης υπόψη την ανάλυση που παρέχεται στην έκθεση της ΕΑΤ, όπως αναφέρεται στο άρθρο 78 παράγραφος 3 δεύτερο εδάφιο της οδηγίας 2013/36/ΕΕ, ως εξής:
   
               α)
            
            
               μεταχειρίζονται τις τιμές που προκύπτουν από την ανάπτυξη μοντέλων και θεωρούνται ακραίες σύμφωνα με την έκθεση της ΕΑΤ, ως ένδειξη σημαντικών διαφορών ως προς τις απαιτήσεις ιδίων κεφαλαίων, σύμφωνα με το άρθρο 78 παράγραφος 3 πρώτο εδάφιο της οδηγίας 2013/36/ΕΕ·
            
         
               β)
            
            
               μεταχειρίζονται τις τιμές που προκύπτουν από την ανάπτυξη μοντέλων και την τυπική απόκλιση αυτών των τιμών για ανοίγματα στα ίδια ή παρόμοια χαρτοφυλάκια αναφοράς που προσδιορίζεται στην έκθεση της ΕΑΤ, ως προκαταρκτική ένδειξη σημαντικών διαφορών και χαμηλής ή υψηλής ποικιλίας, κατά περίπτωση, στις απαιτήσεις ιδίων κεφαλαίων, σύμφωνα με το άρθρο 78 παράγραφος 3 πρώτο εδάφιο της οδηγίας 2013/36/ΕΕ·
            
         
               γ)
            
            
               μεταχειρίζονται τις ενδεχόμενες διαφορές που υπολογίζονται σύμφωνα με το άρθρο 4 του παρόντος κανονισμού, ως προκαταρκτική ένδειξη σημαντικής και συστηματικής υποεκτίμησης των απαιτήσεων ιδίων κεφαλαίων, σύμφωνα με το άρθρο 78 παράγραφος 3 πρώτο εδάφιο της οδηγίας 2013/36/ΕΕ·
            
         
               δ)
            
            
               μεταχειρίζονται τις ενδεχόμενες διαφορές μεταξύ των παραμέτρων εκτιμώμενου κινδύνου που δηλώνονται από τα ιδρύματα σύμφωνα με τον εκτελεστικό κανονισμό (ΕΕ) 2016/2070, και των ιστορικά παρατηρούμενων παραμέτρων κινδύνου («ιστορικά αποτελέσματα») που αναφέρονται από τα ιδρύματα σύμφωνα με τον ανωτέρω εκτελεστικό κανονισμό, ως προκαταρκτική ένδειξη σημαντικών διαφορών στις απαιτήσεις ιδίων κεφαλαίων, σύμφωνα με το άρθρο 78 παράγραφος 3 πρώτο εδάφιο της οδηγίας 2013/36/ΕΕ·
            
         
               ε)
            
            
               μεταχειρίζονται τις ενδεχόμενες διαφορές μεταξύ των απαιτήσεων ιδίων κεφαλαίων για πιστωτικό κίνδυνο, όπως δηλώνονται από τα ιδρύματα δυνάμει του εκτελεστικού κανονισμού (ΕΕ) 2016/2070, και των απαιτήσεων ιδίων κεφαλαίων για πιστωτικό κίνδυνο που απορρέουν από τη χρήση ιστορικών αποτελεσμάτων από τα ιδρύματα, σύμφωνα με τον ανωτέρω εκτελεστικό κανονισμό ή βάσει των υπολογισμών της ΕΑΤ στην έκθεσή της, όπως αναφέρεται στο άρθρο 78 παράγραφος 3 δεύτερο εδάφιο της οδηγίας 2013/36/ΕΕ, ως προκαταρκτική ένδειξη σημαντικής και συστηματικής υποεκτίμησης των απαιτήσεων ιδίων κεφαλαίων, σύμφωνα με το άρθρο 78 παράγραφος 3 πρώτο εδάφιο της οδηγίας 2013/36/ΕΕ. Κατά τη χρήση της έκθεσης που υποβάλλεται από την ΕΑΤ, οι αρμόδιες αρχές δύνανται να λαμβάνουν υπόψη το ενδεχόμενο περιορισμών σε δεδομένα και να το αποτυπώνουν στην εκτίμησή τους, όπως κρίνουν σκόπιμο.
            
         2.   Κατά τη διενέργεια της εκτίμησης που αναφέρεται στην παράγραφο 1 του παρόντος άρθρου, οι αρμόδιες αρχές εφαρμόζουν τα πρότυπα εκτίμησης που αναφέρονται στα άρθρα 6 έως 11.
   Άρθρο 4
   Υπολογισμός των ενδεχόμενων διαφορών για πιστωτικό κίνδυνο με τη χρήση της τυποποιημένης προσέγγισης
   1.   Οι αρμόδιες αρχές υπολογίζουν τις ενδεχόμενες διαφορές που αναφέρονται στο άρθρο 3 παράγραφος 1 στοιχείο γ) αφαιρώντας τις απαιτήσεις ιδίων κεφαλαίων για πιστωτικό κίνδυνο, όπως δηλώνονται από τα ιδρύματα σύμφωνα με τον εκτελεστικό κανονισμό (ΕΕ) 2016/2070, από τις απαιτήσεις ιδίων κεφαλαίων για πιστωτικό κίνδυνο που προκύπτουν από την εφαρμογή της τυποποιημένης προσέγγισης. Επιπλέον, υπολογίζουν τα στατιστικά της συγκριτικής αξιολόγησης σχετικά με τις εν λόγω διαφορές ως ακολούθως:
   
               α)
            
            
               για τα χαρτοφυλάκια με χαμηλή πιθανότητα αθέτησης, σε επίπεδο χαρτοφυλακίου χωρίς να συνυπολογίζονται τα ανοίγματα έναντι κεντρικών κυβερνήσεων και κεντρικών τραπεζών κρατών μελών που είναι εκφρασμένα και χρηματοδοτούμενα στο εγχώριο νόμισμα, όπως αναφέρεται στο άρθρο 114 παράγραφος 4 του κανονισμού (ΕΕ) αριθ. 575/2013·
            
         
               β)
            
            
               για τα χαρτοφυλάκια με υψηλή πιθανότητα αθέτησης, σε επίπεδο χαρτοφυλακίου.
            
         2.   Για τον υπολογισμό των στατιστικών συγκριτικής αξιολόγησης που αναφέρονται στην παράγραφο 1 του παρόντος άρθρου, οι αρμόδιες αρχές χρησιμοποιούν τις απαιτήσεις ιδίων κεφαλαίων για πιστωτικό κίνδυνο, προσαρμοσμένες στο επίπεδο που εφαρμόζεται για τον υπολογισμό του μεταβατικού κατώτατου ορίου της συμφωνίας της Βασιλείας Ι, με βάση το άρθρο 500 του κανονισμού (ΕΕ) αριθ. 575/2013.
   Άρθρο 5
   Υπολογισμός των ενδεχόμενων διαφορών για πιστωτικό κίνδυνο με τη χρήση ιστορικών αποτελεσμάτων
   Για τους σκοπούς του άρθρου 3 παράγραφος 1 στοιχεία δ) και ε), οι αρμόδιες αρχές χρησιμοποιούν τόσο τα ετήσια όσο και τα πενταετή μέσα ιστορικά αποτελέσματα για τον υπολογισμό των διαφορών.
   Άρθρο 6
   Πρότυπα εκτίμησης
   1.   Κατά τη διενέργεια της εκτίμησης που αναφέρεται στο άρθρο 3 παράγραφος 1 του παρόντος κανονισμού, οι αρμόδιες αρχές εκτιμούν τη συμμόρφωση των ιδρυμάτων με τις απαιτήσεις του εκτελεστικού κανονισμού (ΕΕ) 2016/2070, εάν τα ιδρύματα έχουν ασκήσει το δικαίωμα επιλογής του άρθρου 3 παράγραφος 2 του εν λόγω εκτελεστικού κανονισμού, προκειμένου να υποβάλλουν πιο περιορισμένα στοιχεία δυνάμει του εν λόγω εκτελεστικού κανονισμού. Οι αρμόδιες αρχές το πράττουν επιβεβαιώνοντας το σκεπτικό και την αιτιολόγηση για τυχόν περιορισμούς στην υποβολή στοιχείων που έχουν πραγματοποιήσει τα ιδρύματα αυτά δυνάμει του εν λόγω εκτελεστικού κανονισμού.
   2.   Κατά τη διενέργεια της εκτίμησης που αναφέρεται στο άρθρο 3 παράγραφος 1, οι αρμόδιες αρχές διερευνούν τους λόγους της σημαντικής και συστηματικής υποεκτίμησης, καθώς και της υψηλής ή χαμηλής ποικιλίας των απαιτήσεων ιδίων κεφαλαίων που αναφέρονται στην παράγραφο αυτή, ως ακολούθως:
   
               α)
            
            
               για τις εκτιμήσεις που σχετίζονται με τις προσεγγίσεις πιστωτικού κινδύνου, εφαρμόζοντας τα πρότυπα που αναφέρονται στα άρθρα 7 και 8·
            
         
               β)
            
            
               για τις εκτιμήσεις που σχετίζονται με τις προσεγγίσεις κινδύνου αγοράς, εφαρμόζοντας τα πρότυπα που αναφέρονται στα άρθρα 9 έως 11.
            
         Άρθρο 7
   Γενικά πρότυπα εκτίμησης των εσωτερικών προσεγγίσεων για τον πιστωτικό κίνδυνο
   1.   Κατά τη διενέργεια της εκτίμησης που αναφέρεται στο άρθρο 3 παράγραφος 1 σχετικά με τις προσεγγίσεις για τον πιστωτικό κίνδυνο, οι αρμόδιες αρχές χρησιμοποιούν τουλάχιστον τις πληροφορίες σχετικά με τις εσωτερικές προσεγγίσεις που εφαρμόζονται στα χαρτοφυλάκια εποπτικής συγκριτικής αξιολόγησης, οι οποίες περιέχονται, κατά περίπτωση, στα ακόλουθα έγγραφα:
   
               α)
            
            
               έκθεση της ΕΑΤ που αναφέρεται στο άρθρο 78 παράγραφος 3 δεύτερο εδάφιο της οδηγίας 2013/36/ΕΕ·
            
         
               β)
            
            
               τακτικές εκθέσεις επικύρωσης του ιδρύματος·
            
         
               γ)
            
            
               έγγραφα τεκμηρίωσης μοντέλων, συμπεριλαμβανομένων εγχειριδίων, τεκμηρίωσης για την ανάπτυξη και τη βαθμονόμηση των μοντέλων και μεθοδολογίας για τις εσωτερικές προσεγγίσεις·
            
         
               δ)
            
            
               εκθέσεις που αφορούν επιτόπιες επισκέψεις.
            
         2.   Κατά τη διενέργεια της εκτίμησης που αναφέρεται στο άρθρο 3 παράγραφος 1 σχετικά με τις προσεγγίσεις για τον πιστωτικό κίνδυνο, οι αρμόδιες αρχές λαμβάνουν, κατά περίπτωση, υπόψη τα ακόλουθα στοιχεία:
   
               α)
            
            
               κατά πόσον το ίδρυμα χρησιμοποιεί ίδιες εκτιμήσεις ζημίας σε περίπτωση αθέτησης και συντελεστές μετατροπής, σύμφωνα με το άρθρο 143 του κανονισμού (ΕΕ) αριθ. 575/2013·
            
         
               β)
            
            
               την περίμετρο εφαρμογής του μοντέλου και την αντιπροσωπευτικότητα των χαρτοφυλακίων συγκριτικής αξιολόγησης·
            
         
               γ)
            
            
               τα βασικά χαρακτηριστικά των μοντέλων, όπως διάκριση μεταξύ των μοντέλων που έχουν σχεδιαστεί και βαθμονομηθεί σε κεντρικό επίπεδο ομίλου (παγκόσμιο) και των μοντέλων που έχουν σχεδιαστεί και βαθμονομηθεί μόνο σε επίπεδο δικαιοδοσίας του κράτους υποδοχής (τοπικό), των μοντέλων προμηθευτών και ιδρυμάτων, των μοντέλων που έχουν αναπτυχθεί και βαθμονομηθεί με τη χρήση εσωτερικών δεδομένων και των μοντέλων που έχουν αναπτυχθεί και βαθμονομηθεί με τη χρήση εξωτερικών δεδομένων·
            
         
               δ)
            
            
               την ημερομηνία έγκρισης και την ημερομηνία ανάπτυξης του μοντέλου·
            
         
               ε)
            
            
               τη σύγκριση μεταξύ των εκτιμώμενων και των παρατηρούμενων ποσοστών αθέτησης κατά τη διάρκεια μιας συναφούς χρονικής περιόδου·
            
         
               στ)
            
            
               τη σύγκριση της εκτιμώμενης καθοδικής ζημίας σε περίπτωση αθέτησης με την παρατηρούμενη ζημία σε περίπτωση αθέτησης·
            
         
               ζ)
            
            
               τη σύγκριση των εκτιμώμενων και των παρατηρούμενων ανοιγμάτων σε αθέτηση·
            
         
               η)
            
            
               το μήκος των χρονοσειρών που χρησιμοποιήθηκαν και, κατά περίπτωση, τη συμπερίληψη προβληματικών ετών ή τη φύση και σπουδαιότητα τυχόν προσαρμογών για την αποτύπωση πτωτικών συνθηκών και την προσθήκη περιθωρίων ασφαλείας στη βαθμονόμηση των μοντέλων·
            
         
               θ)
            
            
               τις πρόσφατες αλλαγές στη σύνθεση του χαρτοφυλακίου του ιδρύματος στο οποίο εφαρμόζεται η εσωτερική προσέγγιση·
            
         
               ι)
            
            
               τη μακροοικονομική και μικροοικονομική κατάσταση του χαρτοφυλακίου του ιδρύματος, τη στρατηγική κινδύνου, την επιχειρηματική στρατηγική, καθώς και τις εσωτερικές διεργασίες, όπως διαδικασίες ανάκτησης για περιουσιακά στοιχεία σε αθέτηση («διαδικασίες διευθέτησης»)·
            
         
               ια)
            
            
               την τρέχουσα θέση στον κύκλο, την επιλογή φιλοσοφίας εκτίμησης μεταξύ εκτίμησης σε ορισμένο χρονικό σημείο και εκτίμησης καθ' όλη τη διάρκεια του κύκλου και την παρατηρούμενη κυκλικότητα στο μοντέλο·
            
         
               ιβ)
            
            
               τον αριθμό βαθμίδων και διαστάσεων αξιολόγησης που χρησιμοποιήθηκαν από τα ιδρύματα στα μοντέλα πιθανότητας αθέτησης, ζημίας σε περίπτωση αθέτησης και συντελεστών μετατροπής·
            
         
               ιγ)
            
            
               τον καθορισμό ποσοστών αθέτησης και επανόρθωσης που χρησιμοποιούνται από το ίδρυμα·
            
         
               ιδ)
            
            
               τη συμπερίληψη ή μη συμπερίληψη ανοικτών διαδικασιών διευθέτησης στις χρονοσειρές που χρησιμοποιήθηκαν για τη βαθμονόμηση των μοντέλων ζημίας σε περίπτωση αθέτησης, κατά περίπτωση.
            
         3.   Εάν οι αρμόδιες αρχές κρίνουν ότι οι πληροφορίες που αναφέρονται στην παράγραφο 1 δεν επαρκούν για να συναχθούν συμπεράσματα σε σχέση με τα στοιχεία που απαριθμούνται στην παράγραφο 2, συλλέγουν εγκαίρως από τα ιδρύματα τις πρόσθετες πληροφορίες που θεωρούν αναγκαίες για την ολοκλήρωση της εκτίμησής τους.
   Κατά τη λήψη απόφασης σχετικά με τις πρόσθετες πληροφορίες που πρέπει να συλλεχθούν, οι αρμόδιες αρχές λαμβάνουν υπόψη τη σπουδαιότητα και τη συνάφεια της απόκλισης των παραμέτρων και των απαιτήσεων ιδίων κεφαλαίων του ιδρύματος. Οι αρμόδιες αρχές συλλέγουν τις συμπληρωματικές πληροφορίες κατά τον τρόπο που κρίνουν καταλληλότερο, μεταξύ άλλων μέσω ερωτηματολογίων, συνεντεύξεων και επιτόπιων επισκέψεων ad hoc.
   Άρθρο 8
   Πρότυπα εκτίμησης των εσωτερικών προσεγγίσεων για πιστωτικό κίνδυνο ειδικά για χαμηλή πιθανότητα αθέτησης
   1.   Κατά τη διενέργεια της εκτίμησης που αναφέρεται στο άρθρο 3 παράγραφος 1 σχετικά με τους αντισυμβαλλομένους σε χαρτοφυλάκια με χαμηλή πιθανότητα αθέτησης, όπως ορίζονται στο υπόδειγμα 101 του παραρτήματος I του εκτελεστικού κανονισμού (ΕΕ) 2016/2070, οι αρμόδιες αρχές αξιολογούν κατά πόσον οι διαφορές μεταξύ των απαιτήσεων ιδίων κεφαλαίων για πιστωτικό κίνδυνο ενός ιδρύματος και εκείνες των ομόλογων ιδρυμάτων επηρεάζονται από οποιονδήποτε από τους ακόλουθους παράγοντες:
   
               α)
            
            
               διαφορετική κατάταξη των αντισυμβαλλομένων που περιλαμβάνονται στα δείγματα χαρτοφυλακίων με χαμηλή πιθανότητα αθέτησης ή στα διαφορετικά επίπεδα πιθανότητας αθέτησης που αποδίδονται σε κάθε βαθμίδα·
            
         
               β)
            
            
               συγκεκριμένους τύπους διευκόλυνσης, μέσα παροχής εξασφαλίσεων ή τοποθεσία των αντισυμβαλλομένων·
            
         
               γ)
            
            
               ανομοιογένεια ως προς τις πιθανότητες αθέτησης, τις ζημίες σε περίπτωση αθέτησης, τις ημερομηνίες ληκτότητας ή τους συντελεστές μετατροπής·
            
         
               δ)
            
            
               πρακτικές παροχής εξασφαλίσεων·
            
         
               ε)
            
            
               βαθμό ανεξαρτησίας από εξωτερικές αξιολογήσεις και συχνότητα επικαιροποίησης της εσωτερικής αξιολόγησης.
            
         2.   Εάν το ίδρυμα κατατάσσει έναν αντισυμβαλλόμενο ως ευρισκόμενο «σε αθέτηση», ενώ άλλα ιδρύματα τον κατατάσσουν ως «σε συμμόρφωση», ή αντιστρόφως, οι αρμόδιες αρχές εφαρμόζουν για τον εν λόγω αντισυμβαλλόμενο την προσέγγιση που αναφέρεται στην παράγραφο 1.
   Άρθρο 9
   Γενικά πρότυπα εκτίμησης των εσωτερικών προσεγγίσεων για τον κίνδυνο αγοράς
   1.   Κατά τη διενέργεια της εκτίμησης που αναφέρεται στο άρθρο 3 παράγραφος 1, οι αρμόδιες αρχές χρησιμοποιούν τουλάχιστον τις πληροφορίες σχετικά με τις εσωτερικές προσεγγίσεις που εφαρμόζονται στα χαρτοφυλάκια εποπτικής συγκριτικής αξιολόγησης, οι οποίες περιέχονται, κατά περίπτωση, στα ακόλουθα έγγραφα:
   
               α)
            
            
               έκθεση της ΕΑΤ που αναφέρεται στο άρθρο 78 παράγραφος 3 δεύτερο εδάφιο της οδηγίας 2013/36/ΕΕ·
            
         
               β)
            
            
               εκθέσεις επικύρωσης του ιδρύματος, που καταρτίζονται από εγκεκριμένους ανεξάρτητους τρίτους, κατά την αρχική κατάρτιση του εσωτερικού μοντέλου, καθώς και σε κάθε σημαντική μεταβολή του. Οι πληροφορίες αυτές περιλαμβάνουν δοκιμές, προκειμένου να αποδειχθεί ότι οι τυχόν παραδοχές που εφαρμόζονται στις εσωτερικές προσεγγίσεις είναι κατάλληλες και δεν υποεκτιμούν ή υπερεκτιμούν τον κίνδυνο, συγκεκριμένους δοκιμαστικούς εκ των υστέρων ελέγχους που έχουν σχεδιαστεί για τους κινδύνους και τη διάρθρωση των χαρτοφυλακίων τους, και χρήση υποθετικών χαρτοφυλακίων, προκειμένου να διασφαλιστεί ότι οι εσωτερικές προσεγγίσεις είναι σε θέση να λαμβάνουν υπόψη τα ιδιαίτερα διαρθρωτικά χαρακτηριστικά που ενδέχεται να προκύψουν, όπως σημαντικοί κίνδυνοι βάσης και οι κίνδυνοι συγκέντρωσης·
            
         
               γ)
            
            
               γνωστοποιήσεις του αριθμού και της αιτιολόγησης των υπερβάσεων κατά τον ημερήσιο δοκιμαστικό έλεγχο, που παρατηρήθηκαν εντός του προηγούμενου έτους, επί τη βάσει δοκιμαστικού εκ των υστέρων έλεγχου επί υποθετικών και πραγματικών μεταβολών της αξίας του χαρτοφυλακίου·
            
         
               δ)
            
            
               έγγραφα τεκμηρίωσης μοντέλων, συμπεριλαμβανομένων εγχειριδίων, τεκμηρίωσης για την ανάπτυξη και τη βαθμονόμηση των μοντέλων και μεθοδολογίας για τις εσωτερικές προσεγγίσεις·
            
         
               ε)
            
            
               εκθέσεις που αφορούν επιτόπιες επισκέψεις.
            
         2.   Κατά τη διενέργεια της εκτίμησης που αναφέρεται στο άρθρο 3 παράγραφος 1, οι αρμόδιες αρχές λαμβάνουν, κατά περίπτωση, υπόψη τα ακόλουθα στοιχεία:
   
               α)
            
            
               την επιλογή της μεθοδολογίας δυνητικής ζημίας (VaR) που εφαρμόζει το ίδρυμα·
            
         
               β)
            
            
               την περίμετρο εφαρμογής του μοντέλου και την αντιπροσωπευτικότητα των χαρτοφυλακίων συγκριτικής αξιολόγησης·
            
         
               γ)
            
            
               το σκεπτικό και την αιτιολόγηση σε περίπτωση που ένας παράγοντας κινδύνου ενσωματώνεται στο μοντέλο τιμολόγησης, αλλά όχι στο μοντέλο μέτρησης κινδύνων του ιδρύματος·
            
         
               δ)
            
            
               το σύνολο των ενσωματωμένων παραγόντων κινδύνου που αντιστοιχούν στον κίνδυνο επιτοκίου για κάθε ένα από τα νομίσματα στα οποία το ίδρυμα έχει εντός ή εκτός ισολογισμού θέσεις ευαίσθητες στα επιτόκια·
            
         
               ε)
            
            
               τον αριθμό διαστημάτων ληκτότητας στα οποία διαιρείται κάθε καμπύλη απόδοσης·
            
         
               στ)
            
            
               τη μεθοδολογία που εφαρμόζεται για την αποτύπωση του κινδύνου ατελώς συσχετισμένων κινήσεων μεταξύ διαφορετικών καμπυλών απόδοσης·
            
         
               ζ)
            
            
               το σύνολο των παραγόντων κινδύνου που περιέχονται στο μοντέλο για τον χρυσό και για κάθε μεμονωμένο νόμισμα στο οποίο είναι εκφρασμένες οι θέσεις του ιδρύματος·
            
         
               η)
            
            
               τον αριθμό των παραγόντων κινδύνου που χρησιμοποιούνται για την αποτύπωση του μετοχικού κινδύνου·
            
         
               θ)
            
            
               τη μεθοδολογία που εφαρμόζεται για την εκτίμηση του κινδύνου από θέσεις χαμηλότερης ρευστότητας και θέσεις με περιορισμένη διαφάνεια τιμών, με βάση ρεαλιστικά σενάρια της αγοράς·
            
         
               ι)
            
            
               το ιστορικό των αντιπροσωπευτικών δεικτών που χρησιμοποιούνται στο μοντέλο, την εκτίμηση του αντικτύπου τους στις μετρήσεις κίνδυνου·
            
         
               ια)
            
            
               το μήκος των χρονοσειρών που χρησιμοποιούνται για τη δυνητική ζημία·
            
         
               ιβ)
            
            
               τη μεθοδολογία που εφαρμόζεται για τον καθορισμό της περιόδου ακραίων συνθηκών για τις δυνητικές ζημίες υπό ακραίες συνθήκες (sVaR), την καταλληλότητα της επιλεγμένης περιόδου ακραίων συνθηκών για τα χαρτοφυλάκια συγκριτικής αξιολόγησης·
            
         
               ιγ)
            
            
               τις μεθοδολογίες που εφαρμόζονται στο μοντέλο μέτρησης κινδύνων για την αποτύπωση των περιπτώσεων μη γραμμικότητας για τα δικαιώματα προαίρεσης, ιδίως όταν το ίδρυμα χρησιμοποιεί πρακτικές προσέγγισης Taylor αντί για πλήρη αναπροσαρμογή, και για άλλα προϊόντα, καθώς και για την αποτύπωση των περιπτώσεων κινδύνου συσχέτισης και κινδύνου βάσης·
            
         
               ιδ)
            
            
               τις μεθοδολογίες που εφαρμόζονται για την αποτύπωση του κινδύνου βάσης που συνδέεται με τον αντισυμβαλλόμενο και το κατά πόσον αυτές επηρεάζονται από σημαντικές μη συστηματικές διαφορές μεταξύ παρεμφερών, αλλά όχι ταυτόσημων θέσεων·
            
         
               ιε)
            
            
               τις μεθοδολογίες που εφαρμόζονται για την αποτύπωση του κινδύνου γεγονότος·
            
         
               ιστ)
            
            
               για τους επιπρόσθετους κινδύνους αθέτησης και μεταβολής της πιστοληπτικής αξιολόγησης (IRC), τις μεθοδολογίες που εφαρμόζονται για τον προσδιορισμό των οριζόντων ρευστότητας ανά θέση, καθώς και πιθανότητες αθέτησης, ζημίες σε περίπτωση αθέτησης, και πίνακες μετάβασης που χρησιμοποιούνται για την προσομοίωση που αναφέρεται στο άρθρο 374 του κανονισμού (ΕΕ) αριθ. 575/2013·
            
         
               ιζ)
            
            
               για την εσωτερική προσέγγιση για τη διαπραγμάτευση συσχετίσεων, τις μεθοδολογίες που εφαρμόζονται για την αποτύπωση των κινδύνων που προβλέπονται στο άρθρο 377 παράγραφος 3 του κανονισμού (ΕΕ) αριθ. 575/2013, καθώς και τις παραδοχές συσχέτισης μεταξύ των σχετικών παραγόντων κινδύνου που ενσωματώνονται στο μοντέλο.
            
         3.   Εάν οι αρμόδιες αρχές κρίνουν ότι οι πληροφορίες που αναφέρονται στην παράγραφο 1 δεν επαρκούν για να συναχθούν συμπεράσματα σε σχέση με τα στοιχεία που απαριθμούνται στην παράγραφο 2, συλλέγουν πάραυτα από τα ιδρύματα τις πρόσθετες πληροφορίες που θεωρούν αναγκαίες για την ολοκλήρωση της εκτίμησής τους.
   Κατά τη λήψη απόφασης σχετικά με τις πρόσθετες πληροφορίες που πρέπει να συλλεχθούν, οι αρμόδιες αρχές λαμβάνουν υπόψη τη σπουδαιότητα και τη συνάφεια της απόκλισης των παραμέτρων και των απαιτήσεων ιδίων κεφαλαίων του ιδρύματος. Οι αρμόδιες αρχές συλλέγουν τις συμπληρωματικές πληροφορίες κατά τον τρόπο που κρίνουν καταλληλότερο, μεταξύ άλλων μέσω ερωτηματολογίων, συνεντεύξεων και επιτόπιων επισκέψεων ad hoc.
   Άρθρο 10
   Εκτίμηση διαφορών στα αποτελέσματα των εσωτερικών προσεγγίσεων για τον κίνδυνο αγοράς
   1.   Κατά τη διενέργεια της εκτίμησης που αναφέρεται στο άρθρο 3 παράγραφος 1 σχετικά τις προσεγγίσεις για τον κίνδυνο αγοράς, οι αρμόδιες αρχές εφαρμόζουν τα πρότυπα που καθορίζονται στις παραγράφους 2 έως 8 του παρόντος άρθρου.
   2.   Κατά την εκτίμηση των αιτίων των διαφορών για τις τιμές δυνητικής ζημίας (VaR), οι αρμόδιες αρχές λαμβάνουν σωρευτικά υπόψη τα ακόλουθα:
   
               α)
            
            
               κάθε εναλλακτικό ομογενοποιημένο υπολογισμό δυνητικής ζημίας (VaR) που έχει τυχόν παράσχει η ΕΑΤ στην έκθεσή της, όπως αναφέρεται στο άρθρο 78 παράγραφος 3 δεύτερο εδάφιο της οδηγίας 2013/36/ΕΕ, με βάση τα διαθέσιμα δεδομένα κερδών και ζημιών·
            
         
               β)
            
            
               τη διασπορά που παρατηρήθηκε στη μέτρηση της VaR από τα ιδρύματα σύμφωνα με τον εκτελεστικό κανονισμό (ΕΕ) 2016/2070.
            
         3.   Για τα ιδρύματα που χρησιμοποιούν ιστορική προσομοίωση, οι αρμόδιες αρχές αξιολογούν τις διακυμάνσεις που παρατηρούνται τόσο στους εναλλακτικούς ομογενοποιημένους υπολογισμούς δυνητικής ζημίας (VaR) όσο και στα στοιχεία δυνητικής ζημίας (VaR) που υποβάλλονται από τα ιδρύματα, όπως αναφέρεται στην παράγραφο 2, προκειμένου να καθοριστεί η επίδραση των διαφορετικών επιλογών που εφαρμόζονται από τα εν λόγω ιδρύματα στο πλαίσιο της ιστορικής προσομοίωσης.
   4.   Οι αρμόδιες αρχές αξιολογούν τη διασπορά μεταξύ των ιδρυμάτων σε σχέση με συγκεκριμένους παράγοντες κινδύνου που περιλαμβάνονται σε καθένα από τα μη ομαδοποιημένα χαρτοφυλάκια αναφοράς, χρησιμοποιώντας την παρατηρούμενη μεταβλητότητα και την παρατηρούμενη συσχέτιση στο διάνυσμα κερδών και ζημιών που παρέχεται από τα ιδρύματα που εφαρμόζουν την ιστορική προσομοίωση για μη ομαδοποιημένα χαρτοφυλάκια.
   5.   Οι αρμόδιες αρχές αναλύουν τα μοντέλα δυνητικής ζημίας (VaR) ενός ιδρύματος, για τα χαρτοφυλάκια που θα μπορούσαν να παρουσιάσουν μια χρονοσειρά κερδών και ζημιών που αποκλίνει σημαντικά από τις χρονοσειρές κερδών και ζημιών των ομόλογων ιδρυμάτων, όπως προσδιορίζεται στην έκθεση της ΕΑΤ που αναφέρεται στο άρθρο 78 παράγραφος 3 δεύτερο εδάφιο της οδηγίας 2013/36/ΕΕ, ακόμη και αν η τελική απαίτηση ιδίων κεφαλαίων για το συγκεκριμένο χαρτοφυλάκιο είναι παρόμοια με εκείνη των ομόλογων ιδρυμάτων σε απόλυτους όρους.
   6.   Επιπλέον, για τα μοντέλα δυνητικής ζημίας (VaR), δυνητικής ζημίας υπό ακραίες συνθήκες (sVaR), επιπρόσθετου κίνδυνου αθέτησης και μεταβολής της πιστοληπτικής αξιολόγησης (IRC) και τα μοντέλα που χρησιμοποιούνται για τις δραστηριότητες διαπραγμάτευσης συσχετίσεων, οι αρμόδιες αρχές αξιολογούν τις επιπτώσεις των κανονιστικών παραμέτρων μεταβλητότητας, χρησιμοποιώντας τα στοιχεία που παρέχονται από την έκθεση της ΕΑΤ, όπως αναφέρεται στο άρθρο 78 παράγραφος 3 δεύτερο εδάφιο της οδηγίας 2013/36/ΕΕ, ομαδοποιώντας τα αποτελέσματα των μετρήσεων με βάση τις διάφορες επιλογές ανάπτυξης μοντέλων.
   7.   Αφού εκτιμηθούν τα αίτια της μεταβλητότητας που προκύπτει από τις διάφορες κανονιστικές επιλογές, οι αρμόδιες αρχές εκτιμούν κατά πόσον η εναπομένουσα μεταβλητότητα και υποεκτίμηση των απαιτήσεων ιδίων κεφαλαίων οφείλεται σε ένα ή περισσότερα από τα ακόλουθα:
   
               α)
            
            
               παρανοήσεις σχετικά με τις θέσεις ή τους παράγοντες κινδύνου·
            
         
               β)
            
            
               εφαρμογή ατελούς μοντέλου·
            
         
               γ)
            
            
               έλλειψη παραγόντων κινδύνου·
            
         
               δ)
            
            
               διαφορές στη βαθμονόμηση ή στις σειρές δεδομένων που χρησιμοποιούνται για την προσομοίωση ανάπτυξης μοντέλων·
            
         
               ε)
            
            
               πρόσθετοι παράγοντες κινδύνου ενσωματωμένοι στο μοντέλο·
            
         
               στ)
            
            
               εφαρμογή εναλλακτικών παραδοχών μοντέλου·
            
         
               ζ)
            
            
               διαφορές οφειλόμενες στη μεθοδολογία που έχει εφαρμόσει το ίδρυμα.
            
         8.   Οι αρμόδιες αρχές διενεργούν μια σύγκριση μεταξύ των αποτελεσμάτων που λαμβάνονται από τα χαρτοφυλάκια, τα οποία διαφέρουν μόνο ως προς έναν συγκεκριμένο παράγοντα κινδύνου, προκειμένου να διαπιστωθεί κατά πόσον τα ιδρύματα έχουν ενσωματώσει αυτόν τον παράγοντα κινδύνου στα εσωτερικά τους μοντέλα σε πλήρη συνέπεια με τα ομόλογα ιδρύματα.
   Άρθρο 11
   Εκτίμηση του επιπέδου ιδίων κεφαλαίων των εσωτερικών προσεγγίσεων για τον κίνδυνο αγοράς
   1.   Κατά την εκτίμηση του επιπέδου ιδίων κεφαλαίων του κάθε ιδρύματος, οι αρμόδιες αρχές λαμβάνουν σωρευτικά υπόψη τα ακόλουθα:
   
               α)
            
            
               το επίπεδο των ιδίων κεφαλαίων ανά μη ομαδοποιημένο χαρτοφυλάκιο·
            
         
               β)
            
            
               την επίδραση του οφέλους διαφοροποίησης που εφαρμόζεται από κάθε ίδρυμα στα ομαδοποιημένα χαρτοφυλάκια, συγκρίνοντας το άθροισμα των ιδίων κεφαλαίων των μη ομαδοποιημένων χαρτοφυλακίων που αναφέρονται στο στοιχείο α) της παρούσας παραγράφου με το επίπεδο των ιδίων κεφαλαίων που προβλέπονται για το ομαδοποιημένο χαρτοφυλάκιο, όπως προβλέπεται στην έκθεση της ΕΑΤ που αναφέρεται στο άρθρο 78 παράγραφος 3 δεύτερο εδάφιο της οδηγίας 2013/36/ΕΕ.
            
         2.   Κατά την εκτίμηση του επιπέδου ιδίων κεφαλαίων ανά ίδρυμα, οι αρμόδιες αρχές λαμβάνουν, επίσης, σωρευτικά υπόψη τα ακόλουθα:
   
               α)
            
            
               τον αντίκτυπο των εποπτικών κεφαλαιακών προσαυξήσεων·
            
         
               β)
            
            
               τον αντίκτυπο των εποπτικών ενεργειών που δεν θίγονται στα στοιχεία που έχουν συλλεχθεί από την ΕΑΤ.
            
         Άρθρο 12
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Οκτωβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 338.
   
      (2)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
   
      (3)  Εκτελεστικός κανονισμός (ΕΕ) 2016/2070 της Επιτροπής, της 14ης Σεπτεμβρίου 2016, για τον καθορισμό εκτελεστικών τεχνικών προτύπων για τα υποδείγματα, τους ορισμούς και τις λύσεις ΤΠ που θα χρησιμοποιούν τα ιδρύματα κατά την υποβολή αναφορών στην Ευρωπαϊκή Αρχή Τραπεζών και στις αρμόδιες αρχές σύμφωνα με το άρθρο 78 παράγραφος 2 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (ΕΕ L 328 της 2.12.2016, σ. 1).
   
      (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).